b'\n_START_ARTICLE_\nSocialin\xc4\x97 klas\xc4\x97\n_START_PARAGRAPH_\nSocialin\xc4\x97 klas\xc4\x97 - socialiniuose moksluose ir politikos teorijoje naudojama s\xc4\x85voka, besiremianti socialin\xc4\x97s stratifikacijos modeliais, pagal kuriuos \xc5\xbemon\xc4\x97s yra skirstomi \xc4\xaf hierarchi\xc5\xa1kas socialines kategorijas, da\xc5\xbeniausiai i\xc5\xa1skiriant auk\xc5\xa1tesni\xc4\x85j\xc4\x85 klas\xc4\x99, vidurini\xc4\x85j\xc4\x85 klas\xc4\x99 ir \xc5\xbeemesni\xc4\x85j\xc4\x85 klas\xc4\x99. Skirtingai nuo kit\xc5\xb3 sistem\xc5\xb3, i\xc5\xa1skyrus pirmyk\xc5\xa1tes bendruomenes, klasi\xc5\xb3 sistemoje randame didesn\xc4\xaf socialin\xc4\xaf mobilum\xc4\x85 ir \xc4\xaf pasiekimus orientuot\xc4\x85 pad\xc4\x97t\xc4\xaf.\n_START_SECTION_\nMarksizmas\n_START_PARAGRAPH_\nKlasi\xc5\xb3 teorija yra susijusi su marksizmu arba neomarksizmu. Egzistuoja dviej\xc5\xb3 (marksistinis) ir daugelio (neomarksistinis) klasi\xc5\xb3 modeliai. Pasak marksizmo, klasi\xc5\xb3 atsiradimas yra darbo pasidalijimo produktas. Marksizmas teigia klasi\xc5\xb3 visi\xc5\xa1k\xc4\x85 interes\xc5\xb3 prie\xc5\xa1i\xc5\xa1kum\xc4\x85 (klas\xc4\x97s turi skirtingus interesus, o tai veda \xc4\xaf konflikt\xc4\x85) ir gal\xc5\xb3 gale interes\xc5\xb3 i\xc5\xa1nykim\xc4\x85. Klasikiniame marksizme klasin\xc4\x97 priklausomyb\xc4\x97 buvo nustatoma per asmens viet\xc4\x85 gamybos procese, ypatingai per gamybos priemoni\xc5\xb3 nuosavyb\xc4\x99. Marksizm\xc4\x85 kritikuojantys mokslininkai teigia, jog visuomen\xc4\x97s skirstymas \xc4\xaf dvi antagonistines klases yra pernelyg schemati\xc5\xa1kas. Klasi\xc5\xb3 s\xc4\x85vokos \xc5\xa1iuolaikin\xc4\x97je sociologijoje ir politologijoje vartojamos ne tik marksist\xc5\xb3. Da\xc5\xbenai vartojama \xe2\x80\x9eviduriniosios klas\xc4\x97s\xe2\x80\x9c s\xc4\x85voka.'